Source: http://www.socpoist.sk/slovnik-pojmov/11s?prm1=634&insurance_kind=0&target_group=0&sword=
Timestamp: 2013-05-23 14:40:25+00:00
Document Index: 1250046

Matched Legal Cases: ['§ 2', '§ 7', '§ 16', '§ 7', '§ 7', '§ 7', '§ 8', '§ 8', '§ 8', '§ 8']

a b c d i k l m n o p r s v z Lekársky posudok pre účely náhrady za bolesť a náhrady za sťaženie spoločenského uplatnenia podľa zákona č. 437/2004 Z. z.
Lekársky posudok spracúva posudzujúci lekár a vydáva zdravotnícke zariadenie, ktorého posudzujúci lekár vypracoval lekársky posudok. Definícia podľa zákona:
Lekársky posudok spracúva posudzujúci lekár a vydáva zdravotnícke zariadenie, ktorého posudzujúci lekár vypracoval lekársky posudok. Posudzujúci lekár je lekár, ktorý naposledy liečil poškodeného v súvislosti s poškodením na zdraví; ak ide o chorobu z povolania, lekár so špecializáciou v odbore klinické pracovné lekárstvo a klinická toxikológia príslušného oddelenia alebo príslušnej kliniky zdravotníckeho zariadenia (§ 2 ods. 3 písm. d) zákona č. 437/2004 Z. z.). Ak je posudzujúcim lekárom lekár zariadenia ústavnej zdravotnej starostlivosti, lekársky posudok posudzuje primár príslušného oddelenia alebo prednosta príslušnej kliniky zdravotníckeho zariadenia alebo jeho zástupca, ak rozsah následkov presahuje 200 bodov (§ 7 ods. 1 z. č. 437/2004 Z. z.).
Zdravotnícke zariadenie, v ktorom sa poškodený liečil v súvislosti s poškodením na zdraví, je povinné posudzujúcemu lekárovi poskytnúť pri hodnotení bolesti alebo sťaženia spoločenského uplatnenia zdravotnú dokumentáciu (§ 16 zákona Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov) súvisiacu s poškodením (§ 7 ods. 2 zákona č. 437/2004 Z.z.).
O vydanie lekárskeho posudku môže požiadať podľa § 7 ods.3 a 4 zákona č. 437/2004 Z. z.)
a) poškodený, b) fyzická osoba alebo právnická osoba, ktorá za poškodenie na zdraví zodpovedá, ak im poškodený dá súhlas alebo c) poskytovateľ náhrady za bolesť a náhrady za sťaženie spoločenského uplatnenia (ďalej len „poskytovateľ náhrady“), ak mu poškodený dá súhlas; poskytovateľ náhrady je osoba, ktorá je povinná poskytnúť náhradu podľa osobitných predpisov (napr. zákon č. 461/2003 Z. z. o sociálnom poistení v znení neskorších predpisov).
Ak vzniknú dôvodné pochybnosti o správnom hodnotení bolestného alebo o správnom hodnotení sťaženia spoločenského uplatnenia v lekárskom posudku (§ 7 ods. 6 zákona č. 437/2004 Z. z.), môžu osoby uvedené v predchádzajúcom odseku požiadať o vydanie znaleckého posudku podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov.
Lekársky posudok podľa § 8 ods. 1 zákona č. 437/2004 Z. z.) obsahuje a) meno, priezvisko, dátum narodenia, adresu trvalého pobytu alebo prechodného pobytu a povolanie poškodeného, b) dátum vzniku poškodenia na zdraví; ak ide o chorobu z povolania, dátum priznania choroby z povolania, c) miesto, kde vzniklo poškodenie na zdraví, d) čísla položiek, podľa ktorých sa hodnotila bolesť a sťaženie spoločenského uplatnenia, e) určenie diagnózy, f) hodnotenie v bodoch a zdôvodnenie, g) celkový počet bodov.
Z lekárskeho posudku musí byť zrejmé, na základe akých skutočností posudzujúci lekár dospel k celkovému počtu bodov (§ 8 ods. 2 z. č. 437/2004 Z. z.).
Lekársky posudok sa vydáva písomne. Poškodenému sa doručí jedno vyhotovenie lekárskeho posudku aj v prípadoch, ak o lekársky posudok požiadala iná oprávnená osoba. Jedno vyhotovenie lekárskeho posudku sa doručí aj lekárovi, s ktorým má poškodený uzatvorenú dohodu o poskytovaní zdravotnej starostlivosti (§ 8 ods. 3 zákona č. 437/2004 Z. z.).
Lekársky posudok sa vydáva, len čo zdravotný stav poškodeného možno považovať za ustálený; ak ide o sťaženie spoločenského uplatnenia, spravidla až po uplynutí jedného roka od poškodenia na zdraví (§ 8 ods. 4 zákona č. 437/2004 Z. z.).
Vzor lekárskeho posudku je uvedený v prílohe č. 2. zákona č. 437/2004 Z. z.